# **Tohi Fakamatala ‘o e ngāahi me’a ‘e fakahokó - Tu’utu’uni Vaha'a Taimi Nounou ki he Malu ‘a e Komiunití ‘o e ‘Apiakó**

**Ko e hā ‘a e Tu’utu’uni Vaha'a Taimi Nounou ki he Malu ‘a e Komiunití ‘o e ‘Apiakó**

Ko e ni’ihi ‘o kinautolu, hangē ko e kau puleakó mo e kau faifatongia ki he Potungāue Akó mo e Ako Ngāué, ‘oku ui kinautolu ko e ‘kau ma’u mafai’. ‘Oku ‘i ai ‘enau mafai ke nau fakahoko ha ngāahi Tu’utu’uni ‘oku ne fokotu’u ai ha ngāahi lao ké ke muimui ki ai ‘i he vaha’a taimi ‘okú ke hū ai pe fengāue’aki mo e ‘apiakó.

‘Oku ala lava ke ta’ofi ‘e he Tu’utu’uni ko ‘ení koe mei ho’o hū pē nofo ‘i he kelekele ‘o e ‘apiakó pē meí ha ‘ū feitu’u ‘oku fakahoko ai ‘a e ngāahi ‘ekitivití ‘a e akó. Ko e Tu’utu’uni ko ‘ení ‘e ala kau ki ai hā ngāahi fakamatala hangē ko ha ngāahi taimi na’e, pē ‘i ha ngāahi ‘ēlia, ‘oku ‘ikai kaunga ki ai ‘a e Tu’utu’uní.

Ko e ngāahi fakaikiiki fekau’aki mo e Ngāahi Tu’utu’uni ki he Malu ‘a e Komiunití ‘o e ‘Apiakó ‘oku malava ‘o ma’u ‘i [heni](https://www.vic.gov.au/school-community-safety-orders). Té ke malava ‘o mamata’i ‘a e vitió [heni](https://vimeo.com/723185699/0195aac2e2) ke tokoni atu ké ke mahino’i ‘a e ngāue ‘a e Ngāahi Tu’utu’uni ki he Malu ‘a e Komiunití ‘o e ‘Apiakó.

**Ko e hā ‘a e lōloa hono ngāue’aki ‘o ha Tu’utu’uni Vaha'a Taimi Nounou?**

‘Oku fakahā atu foki ‘e he Tu’utu’uni ko ‘ení ‘a e lōloa hono ngāue ‘aki ‘o e ngāahi lao ko ‘ení. Ko e lōloa taha ‘o e taimi ‘e fakahoko ai ha Tu’utu’uni ‘e ala ke a’u ki ha ‘aho ‘e 14.

**‘Okapau ‘oku ‘i ai ha’aku ki’i leka ‘i he ‘apiakó, ko e hā ‘a e me’a ‘oku hoko kiate kinautolu koe’uhí ‘i he taimi ní kuopau ke u muimui ki ha Tu’utu’uni Vaha'a Taimi Nounou Kuo Fakahoko mai?**

Kuo ‘osi fakaukau lelei ‘a e ‘apiakó ki he uesia ‘e ala fakahoko ‘e he Tu’utu’uní ki ho’o ki’i leká mo e fōunga ki ho’o tokangaekina kinautolú. ‘Oku ‘ikai ke ‘uhinga ‘a e tu’utu’uní ke ta’ofi koe mei ho’o tokanagaekina pē kau atu ki he’enau akó.

‘E ‘oatu ‘e he ‘apiakó kiate koe ha ‘Tu’utu’uni ki he Fōunga Fetu’utakí mo e Fakahoko Ngāué (‘Communications and Access Protocol’) ‘i he vave tahá ‘i he hili pē hono tuku atu ‘o e Tu’utu’uní. ‘E fakahoko atu ai:

* ‘a e fōunga ‘e fakahā atu ai fekau’aki mo e ako ‘a ho’o ki’i leká
* ‘a e fōunga ‘e malava ke hokohoko lelei ai ho’o ki’i leká ‘o ‘alu ki he akó pea mo e malu ‘ene kau atu ki he ngāahi ‘ekitivití ‘a e akó
* ‘a e me’a tenau fakahoko ke fakapapau’i ‘oku poupoua pea tokanga’i ‘a ho’o ki’i leká.

**‘Oku fēfē ‘okapau ‘e ‘ikai ke u tui tatau mo ha Tu’utu’uni ki ha vaha'a taimi nounou?**

Ko e tokotaha ma’u mafai na’á ne fakahoko ‘a e Tu’utu’uní kuopau ke ne toe vakai’i ‘i he taimi pē ko iá ‘a e Tu’utu’uní ‘i he ‘osi ‘e ne fakahokó ke fakapapau’i pē ‘oku totonu ke fakahoko ha ‘Tu’utu’uni Vaha'a Taimi Lōlōa ki he Malu ‘a e Komiunití ‘o e ‘Apiakó’ pē kaniseli ‘a e Tu’utu’uní. Ko e ngāahi fakaikiiki fekau’aki mo e Ngāahi 'Tu’utu’uni Vaha'a Taimi Lōlōa ki he Malu ‘a e Komiunití ‘o e ‘Apiakó’ ‘oku malava ‘o ma’u ‘i he uepisaiti ‘a e Potungāue Akó mo e Ako ngāué ‘i [heni](https://www.vic.gov.au/school-community-safety-orders).

Té ke malava ‘o fakahū ha’o “fakakaukau” ki he tokotaha ma’u mafaí ‘o fakahāa’i ki ai ‘a e ‘uhinga na’a ke fakahoko ai ha fa’ahinga tō’onga, founga te ne uesia ai ‘a koe pe ho ki’i leká pē ha fa’ahinga me’a pē ‘oku fiema’u kenau ‘ilo’i. Fakatātā ‘aki ‘eni, té ke lava ‘o fakahā ki he ‘apiakó ‘oku ‘i ai ‘a e faingata’a’ia fakaesino/fakae’atamai ‘a ho’o ki’i leká kenau malava ai ‘o fakapapau’i té ke kei malava ‘o hokohoko atu hono poupou’i kinautolu kenau kei malava ‘o ‘alu ki he akó.

Ko ho’o tohi fokotu’u fakakaukaú ‘e malava ke fakahū atu ia ‘i ha ‘īmeili pē ’i ha tohi ki he tokotaha ma’u mafaí. Té ke malava foki ‘o ngāue’aki ‘a e fakatātā ‘o e fōtunga fakahoko ‘o e tohí (template) meí he uepisaiti ‘a e Potungāue Akó mo e Ako Ngāué ‘i [heni](https://www.vic.gov.au/school-community-safety-orders).

‘Okapau ‘oku ‘ikai ké ke fiema’u ke fakahoko hono fakahū ho’o fakakaukaú ‘i he tohi pe ‘īmeli, ‘okú ke malava ‘o kole ké ke fakahoko pē ho’o fakakaukaú ‘i he fepōtalanoa’aki. ‘Oku malava foki ké ke kole ha taha kehe ké ne fakafofonga’i koe, ‘o hangē ko ha tokotaha tokoni atu ki ho’o faingata’a’ia fakaesino/fakae’atamai pē ha tokotaha fakatonulea.

**Ko e hā ‘a e me’a ‘e hoko ‘okapau ‘e ‘ikai ke u muimui ki ha Tu’utu’uni?**

‘Okapau e ‘ikai ké ke muimui ki he ngāahi lao kuo fakahoko ‘e he Tu’utu’uní, ‘e ala fakahū ha tohi kole ‘a e ‘apiakó ki he Fakamaau’anga Polisí kenau fakapapau’i ‘okú ke muimui ki he Tu’utu’uní.

‘Okapau ‘e ma’u ‘e he Fakamaau’anga Polisí na’á ke hala ‘i he ‘ikai ké ke muimui ki he Tu’utu’uní, ‘e ala lava kenau:

* tu’utu’uni atu ké ke totongi ha mo’ua pa’anga
* tu’utu’uni atu ké ke muimui ki he Tu’utu’uní
* tu’utu’uni atu ké ke fakahoko ha ngāue pau ké ke muimui ai ki he Tu’utu’uní
* tu’utu’uni atu ké ke fakahoko ha toe ngāue kehe ‘oku pehē ‘e he Fakamāau’angá ‘oku tāau mo totonu.

‘E ‘ikai ke fakahū pilisone koe, ma’u ha lēkōoti faihia pē tautea’i ko ha faihia ‘i he ‘ikai ke ke muimui ki he Tu’utu’uní.

**‘Oku fēfē kapau te u fiema’u ha tokotaha liliu lea/fakatonu lea pē ha poupou makehe?**

‘Okapau té ke fiema’u ha tokotaha liliu lea, fakatonu lea pē tokotaha poupou, té ke malava ‘o fakahā ki he puleako ‘o e ‘apiakó ‘oku ne malava ‘o tokoni atu ke kumi ‘a e tokoní ni.

‘Okapau ‘oku ako ho’o ki’i leká ‘i ha ako fakapule’anga, té ke malava ‘o fetu’utaki ki ha tokoni ‘oku toe lahi ange meí he Potungāue Ako mo e Ako ngāué ‘i he ‘ōfisi fakavahé.

|  |  |
| --- | --- |
| North Eastern Victoria  Telefoni: 1300 333 231  ‘Īmeil: [nevr@education.vic.gov.au](mailto:nevr@education.vic.gov.au) | North Western Victoria  Telefoni: 1300 338 691  ‘Īmeili: [nwvr@education.vic.gov.au](mailto:nwvr@education.vic.gov.au) |
| South Eastern Victoria  Telefoni: 1300 338 738  ’Īmeili: [sevr@education.vic.gov.au](mailto:sevr@education.vic.gov.au) | South Western Victoria  Telefoni: 1300 333 232  ‘Īmeili: [swvr@education.vic.gov.au](mailto:swvr@education.vic.gov.au) |

**‘Oku fēfē ‘okapau té u fiema’u ha toe fakamatala ‘oku lahi ange?**

Té ke malava ‘o ma’u ha toe fakamatala ‘oku lahi ange ‘i he uepisaiti ‘a e Potungāue Akó mo e Ako ngāué ‘i [heni](https://www.vic.gov.au/school-community-safety-orders).